नागपुर। मनपा में मेरिट या वरिष्ठता नहीं, अब राजनीतिक सिफारिश बड़े पदों पर पदोन्नति का जरिया बन गया है। एक मामला इन दिनों मनपा प्रशासन में राजनीतिक भूचाल मचा रहा है। रिजवान सिद्धिकी को अतिरिक्त आयुक्त बनाने के बाद एक उपायुक्त पद रिक्त है।
वरिष्ठता अनुसार अनेक सहायक आयुक्त इस पद के काबिल बताए जा रहे हैं। किन्तु इस पद पर एक कनिष्ठ अधिकारी के लिए राजनीतिक सिफारिश ने अधिकारियों में हड़कंप मचा दिया है। इससे नाराज सभी काबिल व वरिष्ठ अधिकारियों ने आयुक्त श्रावण हर्डीकर से मिलकर अपनी नाराजगी जताई है।
खबर है कि सांख्यिकी व विशेष कार्यासन अधिकारी रंजना लाडे की इस पदोन्नति के लिए सिफारिश की है। बताया गया कि 1997 में श्रीमती लाडे की लेबोरेटरी में तकनीकी सहायक के रुप में नियुक्ति हुई थी। 2008 में उन्हें जन्म-मृत्यु विभाग का प्रभार सौंपा गया। अभी इसी विभाग में हैं। पिछले दिनों उपायुक्त रिजवान सिद्धिकी की अतिरिक्त आयुक्त पद पर पदोन्नति की गई। उसके बाद से उपायुक्त पद रिक्त है। पदोन्नति से यह पद भरने की प्रक्रिया चल रही थी। इस अनुसार वरिष्ठता से इसे भरने का निर्णय लिया गया था। इस सूची में अनेक वरिष्ठ अधिकारी हैं, जो सालों से जोन में सहायक आयुक्त का जिम्मा संभाल रहे हैं। जानकार सभी 12 सहायक आयुक्तों को वरिष्ठता की सूची में शामिल बताए जाते हैं। ऐसे में सबसे पहले इन पर विचार होना जरूरी बताया जाता है। किन्तु सांख्यिकी व विशेष कार्यासन अधिकारी रंजना लाडे का नाम अचानक चर्चा में आने से प्रशासन में हड़कंप मच गया है। सत्ताधारी पार्टी के एक बड़े नेता की ओर से यह नाम आने की जानकारी है। इसके लिए प्रशासन पर राजनीतिक दबाव बनाने की भी जानकारी है। इसकी खबर लगते ही सारे वरिष्ठ अधिकारी सक्रिय हो गए हैं। एक वरिष्ठ अधिकारी ने आयुक्त से मिलने की पुष्टि की है। जानकारी के अनुसार सभी वरिष्ठ अधिकारियों ने आयुक्त से कहा कि अगर वरिष्ठता को धत्ता बताकर पदोन्नति होती है तो यह परंपरा चल पड़ेगी और इसका अधिकारियों के मनोबल पर सीधा असर पड़ेगा। फिलहाल आयुक्त की ओर से कोई ठोस आश्वासन अधिकारियों को नहीं मिल पाया है। ऐसे में आयुक्त क्या निर्णय लेते हैं, इस पर अधिकारियों समेत राजनेताओं का भी ध्यान लगा हुआ है।
hin_Deva hin_Deva hin_Deva